Wag vas na klant in gesig geskiet is(Argieffoto: Kent Williamson) ŉ Veiligheidswag is in hegtenis geneem nadat ŉ klant by ŉ vulstasie in Kuruman in die Noord-Kaap geskiet is. Brig. Mohale Ramatseba, polisiewoordvoerder, het gesê die 37-jarige veiligheidswag was Vrydag aan diens by die vulstasie toe die voorval omstreeks 17:20 plaasgevind het. “Die wag het ŉ 36-jarige klant glo toegang tot die vulstasiewinkel geweier omdat die klant nie ŉ masker aangehad het nie.” ŉ Stryery het tussen die veiligheidswag en die klant ontstaan waarna die klant in die gesig geskiet is. “Die slagoffer is na ŉ nabygeleë hospitaal gehaas vir behandeling.” Volgens Ramatseba is die veiligheidswag op aanklag van poging tot moord in hegtenis geneem en daar is op ŉ vuurwapen beslag gelê. Die verdagte sal na verwagting Maandag in die Kuruman-landdroshof verskyn. Lt.genl. Risimati Peter Shivuri, provinsiale polisiekommissaris, het die voorval ten sterkste veroordeel.